Papersnake/gushiwen huggingface dataset:
喜雪用禁体二十韵
费宏（明代）

同云初黯黯，冻雨忽纤纤。历乱先投瓦，霏微巧入帘。

不缘风自舞，时有霰相兼。贪赏衣从湿，矜奇手自拈。

当坳偏厚积，洒壁每虚黏。赑奰悬朱闼，轻盈压画檐。

竹俄封翠节，松忽变苍髯。四野疑无路，群峰未没尖。

儿痴愁遽止，老怯恐无厌。瀹茗资清苦，侵床减黑甜。

履穿妨近步，台迥眩遐瞻。纵得幽人爱，还遭俗子嫌。

穷阎皆罢市，达道竟遭扻。耸处肩将合，谈时口似钳。

腐儒良独喜，丰稔此能占。麦必连云秀，蝗今入地潜。

袁门甘暂闭，墨突异常黔。挟册光堪映，论诗禁最严。

苦唫毫屡秃，剧饮酒须添。白战惭前辈，馀膏亦可沾。
吴鼓吹曲十二曲 其二 汉之季
佚名（魏晋）

汉之季。董卓乱。桓桓武烈应时运。义兵兴。云旗建。厉六师。

罗八阵。飞鸣镝。接白刃。轻骑发。介士奋。丑虏震。使众散。劫汉主。

迁西馆。雄豪怒。元恶偾。赫赫皇祖功名闻。
春日小园即事十首
方回（元代）

摘花不恤种花难，几日工夫一日残。
最是好花留不得，不如只种菜花看。
捕鱼词
张昱（元代）

渔家无别业，衣食惟罟网。生长风波中，舟楫惯来往。

江平风波静，天静榔板响。得鱼固所欲，忖心辄内怏。

群生各有命，吾宁受其养？敢恣口实求，而绝生意盎。

遐思放麑翁，乃属中山相。
仁宗皇帝挽词五首
王珪（宋代）

忽觉宫车晚，乘云御帝乡。
空余群玉殿，不奏万年觞。
白发孤臣泪，黄尘九陌荒。
返虞歌未断，陵柏已苍苍。
仁风厅
曾巩（宋代）

凛凛风生寄此堂，尘埃消尽兴何长。朱丝鼓舞逢千载，白羽吹扬慰一方。

已散浮云沧海上，更飞霖雨泰山傍。谁知万物心焦日，独对松筠四座凉。
立春后一日风雨殊有寒色偶成
李纲（宋代）

竟夕北风号，春回雨已膏。归程离海峤，旧服理绨袍。

宿瘴须寒压，清愁欲醉逃。何当入江浙，雪片洒鹅毛。
句
释惠崇（宋代）

古戍生烟直，平沙落日迟。
自浃江抵滃洲舟中得五绝句 其四
姚燮（清代）

螺门环堞静宜渔，噞噞岩根拜浪猪。此外混茫千万里，直踰旸谷作归墟。
秋日对酒
武元衡（唐代）

行年过始衰，秋至独先悲。事往怜神魄，感深滋涕洟。

百忧纷在怜，一醉兀无思。宝瑟拂尘匣，徽音凝朱丝。

幽圃蕙兰气，烟窗松桂姿。我乏济时略，杖节抚藩维。

山川大兵后，牢落空城池。惊沙犹振野，绿草生荒陂。

物变风雨顺，人怀天地慈。春耕事秋战，戎马去封陲。

波澜暗超忽，坚白亦磷缁。客有自嵩颍，重征栖隐期。

丹诀学仙晚，白云归谷迟。君恩不可报，霜露绕南枝。
赠吴琴士会龙
方回（元代）

古琴口不兮手弦，今琴何为兮不然。
今人作诗动千篇，不弦不不兮无传。
关雎麟趾留遗编，离骚以来诸吟仙。
我每见之月在渊。请君携琴诣我古梅前，
君弦其后兮我不以先。君如夜寒不来旃昌黎之十操兮，
将独不之泪潺湲。
约游春不去
朱淑真（宋代）

少年意思懒能酬，爱好心情一向休。
若到旧家游冶处，只应满眼是春愁。
题广信寺
张乔（唐代）

亭北敞灵溪，林梢与槛齐。野云来影远，沙鸟去行低。

晚渡明村火，晴山响郡鼙。思乡值摇落，赖不有猿啼。
喜迁莺·花不尽
晏殊（宋代）

花不尽，柳无穷。应与我情同。觥船一棹百分空。何处不相逢。
朱弦悄。知音少。天若有情应老。劝君看取利名场。今古梦茫茫。
题碧溪山禅老
方干（唐代）

师步有云随，师情唯鹤知。
萝迷收朮路，雪隔出溪时。
竹狖窥沙井，岩禽停桧枝。
由来傲卿相，卧稳答书迟。
禅人并化主写真求赞
释正觉（宋代）

是真是假，谁和描画。
似我似谁，莫入思惟。
地方成矩，天圆自规。
三界更无些法剩，一身还与十方宜。
送宋元辅
周孚（宋代）

骎骎须鬓苍，冉冉岁月换。良田未易求，蠹简不喜看。

君兮何为未，冠佩立宪宪。苦来湔祓我，丹绘施朽炭。

深惭鸿鹄姿，肯作荆鸡伴。我穷岂中郎，君才实元叹。

相从琢磨地，枯几媲尘案。尺书中夜至，索去不少缓。

扁舟下东南，春水绿平岸。遥知醉吟处，词翰两璀璨。

悲欢难一揆，欲别先自断。寄我子夜歌，酬君秋雨叹。
寿范洁斋
吴泳（宋代）

沪水风涛七载还，今年赢得在家山。
临流领客清溪上，滴露抄书翠竹间。
晚计作堂应未晚，閒居成赋恐难閒。
云昏八表边烽息，须得伊人护玉关。
燕台二首
聂夷中（唐代）

燕台累黄金，上欲招儒雅。贵得贤士来，更下于隗者。

自然乐毅徒，趋风走天下。何必驰凤书，旁求向林野。

燕台高百尺，燕灭台亦平。一种是亡国，犹得礼贤名。

何似章华畔，空馀禾黍生。
奔亡道中五首 其四
李白（唐代）

函谷如玉关，几时可生还。洛阳为易水，嵩岳是燕山。

俗变羌胡语，人多沙塞颜。申包惟恸哭，七日鬓毛斑。
冯公岭观道傍花爱而赋之
皇甫汸（明代）

冯岭秋高锁白云，四山晴树挂清氛。花开五色多奇品，不植名园便莫闻。
五和
刘克庄（宋代）

少时弓旌频招呼，北走淮水东陪都。
行衡周览楚峰秀，游桂颇笑秦城愚。
簪山带水虽绝境，羊肠鱼腹真畏涂。
南辕亦涉尉佗境，乌睹所谓阳燧珠。
何烦安车遣使者，自有弱马从奚奴。
岂惟客与宾戏笑，里胥亭长交揶揄。
晓露自开木槿花，春风不到枯松株。
东家夫子吾畏友，同时失脚青云衢。
居然牵联入诗社，未肯落托称酒徒。
似曾汉廷招两生，谁谓鲁国惟一儒。
贵重羊裘比蝉冕，夸诧齑甕侔冰壶。
拂衣久抛青绫被，还珠并却红罗襦。
向来泉涌属文思，老去雾隔观书矑。
随州城坚未易破，南都壁峻那须扶。
羡君茧纸序游览，亦或麈尾谈虚无。
人言名士少实用，天子宰臣未斥诛。
怜才不胜欲杀者，加罪岂患无词乎。
十夫众口能挠铄，彼谗谮于蜂蠍虐。
安知书生事铅椠，亦若轮人为轸较。
残编尚尔守铁檠，破砚讵必磨铜爵。
甫也尤赏白清新，籍辈妄讥愈杂駮。
机锋相触毋庸避，鼓旗傍噪亦一乐。
识字信为忧患始，作文尤忌悲哀数。
暮年已学鹪巢林，徂岁无异蛇赴壑。
炉中榾柮聊檀栾，门外爆竹任逼剥。
归耕何幸逢米贱，息阴本自嫌木恶。
秋思
沈蓉芬（清代）

花阴满地影纤纤，夜静风微怯捲帘。不为姮娥甘避面，怕催秋恨上眉尖。
次韵汪以南閒居漫吟十首
方回（元代）

占易用九六，初爻变乾坤。
时当退且慎，复命归厥根。
浑天日夜转，中星异旦昏。
北辰俨不动，帝居华盖尊。
于人是为心，君子严操存。
肯受外物汩，澡扰摇精魂。
皇泽甦旱暵，时雨翻天盆。
敢不效微力，先后风雷奔。
昨日晚归戏成四绝呈子之兼烦转示进道丈 其三
吕本中（宋代）

春愁故故妨人乐，旧藓新苔不暂晴。想见江郎闭船卧，满川风雨报天明。
神山避暑晚行田间用陶渊明平畴交远风良苗亦怀新为韵 其五
许有壬（元代）

落日照我影，颀然溪水中。凉飙动絺衣，势欲凌虚空。

顾之一大笑，与尔将无同。昔也尔何达，兹焉尔何穷。

莫道山林陋，乃有黄虞风。
春词
刘克庄（宋代）

人竞迎新岁，侬方饯旧年。雏莺又百啭，高柳忽三眠。
双鹊
王十朋（宋代）

双鹊喳喳首向东，似将喜报主人公。主人只欲东归去，归作左原田舍翁。
闻语十方琏长老
梅尧臣（宋代）

旧居庐岳寺，新化给孤园。
还享国人供，应无尘事喧。
有来听喻筏，一悟见吹幡。
不忆炉峰下，临溪看饮猿。
灵祐观
陈舜俞（宋代）

缅彼幽虚天，曾是众仙囿。
宫祠宅来仪，绀瓦覆苍甃。
窗扉秘环佩，几席被文绣。
传闻祀祷神，祠宫灿如昼。
樵苏避山村，草木长疏秀。
祥符圣天子，慕道比轩后。
县官典修完，锡名揭灵祐。
星珰捧金龙，沉以玉简副。
迩来三十年，寂寞事非旧。
黄冠守萧堂，香火杂薪槱。
神州祠太乙，司农治华构。
休祥祚邦国，岩穴甘僻陋。
游人独何求，丰碑读古籀。
秋霁·积雨霁郊甸
刘基（明代）

积雨霁郊甸，凉风来早秋。
蒲柳变冶色，寒蛩生暮愁。
明月艳素光，青山澹如福游目睇行云，感此身世忧。
故乡不可见，怅然心悠悠。
酬王季友题半日村别业兼呈李明府
郎士元（唐代）

村映寒原日已斜，烟生密竹早归鸦。
长溪南路当群岫，半景东邻照数家。
门通小径连芳草，马饮春泉踏浅沙。
欲待主人林上月，还思潘岳县中花。
以双梅二枝送郁簿小诗见意
虞俦（宋代）

连枝并蒂更同根，结实双双向小园。调鼎异时知有伴，相期携手上天门。
李巽岩四望楼
员兴宗（宋代）

青青十二楼，万瓦浮云棱。
居者谁氏子，酒肉堆丘陵。
一一闲峨眉，舍此不为登。
清梦几时回，何曾舍虚凝。
本欲了万境，竟为景所绳。
我友子真子，士以古谊徵。
载书来上都，结朿车不胜。
插架备小築，且以觞宾朋。
或人指之笑，谓此不能宏。
有如短尾航，又如朿翅鹰。
团疑恋壳龟，局类遭寒蝇。
卑卑形覆缶，短短射依堋。
行行频壁碍，倚倚难轩凭。
风立苦打头，月坐伤横肱。
寒足笼拥掩，炎躯甑炊蒸。
俯首忽见地，闭目可数层。
何当揽星辰，惟堪挂用缯。
君子促改办，不尔陋可憎。
我兴听是说，诸友无乃称。
交从二十年，我能识其膺。
彼腹椰子大，千卷贮亦曾。
体作黄冠朴，言乃水云僧。
岂其八尺高，而能碍晨兴。
瞻想西南北，众万皆环緪。
奈此归思何，犹然间骞腾。
世好巍粉饰，是态恶可惩。
元规尘可谢，肝胆醒春冰。
但使居者乐，勿使疑者升。
诸公敛戏语，俄然迭嗟矜。
携酒共过之，窗虚纳清澄。
员子眼力到，数来数归鹏。
拟乎天上人，天门杳不应。
为君出登赋，归来伴龛灯。
三年京国梦，一柱立不能。
我数无何乡，神尻以为乘。
采桑子 玉山名胜集
何继高（明代）

醉归那忍旋分手，竹屋灯明。石鼎茶声。坐久听来酒力轻。粉笺染就芙蓉滑，小句初成。转自凄清。寒逼春衫欲二更。
题盛懋长江秋艇
弘历（清代）

秋水净琉璃，芜葭飐古堤。忘筌乐鲂鲤，得意友凫鹥。

明月清风耳，兰桨桂棹兮。两翁相对处，应是话夷齐。
三月二十日游南台
贺铸（宋代）

晴春六十日，不与酒杯亲。
吏事岂无闲，风雨复兼旬。
始作南城游，时物固已陈。
扫不见桃李，浓绿迷荆榛。
登高暂逍遥，引目清泗滨。
向田有交迳，俯城皆要津。
得意属禽鱼，可爱不可驯。
顾余千里客，眷此十日春。
胡不念尔生，筋骸劳欠伸。
二十起丁籍，一官初为贫。
侜张西复东，甑满莱芜尘。
黄绶彼何物，豕苓安足珍。
山园有芳兰，幽佩手自纫。
长哦白云谣，遐想紫阳真。
去矣南昌尉，庶几乎若人。
次韵张氏女弟咏雪
王安石（宋代）

天上空多地上稀，初寒风力故应微。
那能镇压黄尘起，强欲侵应白日飞。
邑犬横来矜意气，窟蟾偷出助光辉。
都城只有袁安惫，我亦年年幸赐衣。
烟波即事十首 其二
陆游（宋代）

烟波深处卧孤篷，宿酒醒时闻断鸿。最是平生会心事，芦花千顷月明中。
所见
李新（宋代）

鬓丝萧散忙蚕月，笑靥匀停喜麦秋。
落照已斜犹曝茧，故人未渡莫横舟。
屋欹云影长年见，枕压豀声半夜流。
料得此生无好梦，却胜终日有閒愁。
奉和族祖紫严翁谩兴十首
汪炎昶（宋代）

愚夫恬其愚，智者役于智。
宁为坎井蛙，勿作监车骥。
扰扰夸健捷，纲堪一噱耳。
送尘异掩关
释函是（明代）

绕肠离我子，冷面作而师。祖道于今坠，天龙舍汝谁。

莫尝刀上蜜，休系藕中丝。十载清霜操，斯文允在兹。
客庐山道中寄中上座 其三
李彭（宋代）

紫霄独立冠遥岑，静爱云无出岫心。见说危梁耿大壑，欲招惠远与同寻。
偈颂一一二首 其十二
释清远（宋代）

大众尽皆云集，僧堂横吞佛殿。露柱倒挂灯笼，天高地厚，月白风清。

雨顺风调，河清海晏。饥则共君餐苦菜，渴则与子饮寒泉。

直饶天外雨花飞，争似归堂吃茶去。
吊韦生秋痕
费墨娟（清代）

名士风流信不讹，当年意气已消磨。漫怜翠袖清才少，更惜红颜薄命多。

花月姻缘情不尽，英雄儿女恨如何？吊君幽愤千秋在，目击心伤慷慨歌。
伊犁纪事诗四十三首 其四十一
洪亮吉（清代）

一旬蝴蝶已成团，便拟开筵宴谪官。携得百花洲畔法，种来鹭粟大如盘。
挽族父承务郎衡之 其二
陈著（宋代）

庭桂出心根，天风香满门。初封缘子贵，上寿称君恩。

正尔需三釜，胡然梦九原。有馀无尽泽，留下长兰孙。
答《桐花》
白居易（唐代）

山木多蓊郁，兹桐独亭亭。叶重碧云片，花簇紫霞英。

是时三月碧，春暖山雨晴。夜色向月浅，暗香随风轻。

行者多商贾，居者悉黎氓。无人解赏爱，有客独屏营。

手攀花枝立，足蹋花影行。生怜不得所，死欲扬其声。

截为碧子琴，刻作古人形。云待我成器，荐之于穆清。

诚是君子心，恐非草木情。胡为爱其华，而反伤其生。

老龟被刳肠，不如无神灵。雄鸡自断尾，不愿为牺牲。

况此好颜色，花紫叶青青。宜遂碧地性，忍加刀斧刑。

我思五丁力，拔入九重城。当君正殿栽，花叶生光晶。

上对月中桂，下覆阶前蓂。泛拂香炉烟，隐映斧藻屏。

为君布绿阴，当暑荫轩楹。沉沉绿满地，桃李不敢争。

为君发清韵，风来如叩琼。泠泠声满耳，郑卫不足听。

受君封植力，不独吐芬馨。助君行春令，开花应晴明。

受君雨露恩，不独含芳荣。戒君无戏言，翦叶封弟兄。

受君岁月功，不独资生成。为君长高枝，凤凰上头鸣。

一鸣君万岁，寿如山不倾。再鸣万人泰，泰阶为之平。

如何有此用，幽滞在岩坰。岁月不尔驻，孤芳坐凋零。

请向桐枝上，为余题姓名。待余有势力，移尔献丹庭。
二月二十一日清明如樵展扫 其二
霍与瑕（明代）

冲云迷咫尺，不记旧山腰。雨骤便高帽，溪深得短桥。

岩花红楚楚，野竹绿萧萧。多少来游客，春心可奈骄。
种薤
张耒（宋代）

薤实菜中芝，仙圣之所嗜。
轻身强骨干，却老卫正气。
持钱易百强，僻处多隙地。
雨余土壤滋，栽植勤我隶。
今年时泽足，灌汲免远致。
朝畦已芬敷，零落发鲜翠。
嗟余百不偶，六尺自知愧。
虽甘老支床，同愿寿阅世。
晨餐入匕箸，美不俪羹胾。
神农岂欺予，魏姥有前志。
夏日读书示儿
庄德芬（清代）

朱夏景物幽，閒居颇萧散。南风扇清凉，北陆辔舒缓。

蝉嘶绿树深，蝶化青芜短。疏帘隔朱曦，晴波荡虚馆。

烧兰烟结篆，泼茗香浮碗，稠叠红牙签，参差青镂管。

经义浩如海，说者穷论纂。且喜左氏夸，并取南华诞。

文体逮六朝，音韵昭华琯。坚思铁砚穿，勤欲韦编断。

毋使心旌摇，终期腹笥满。圣谟何洋洋，四子梯六经。

至道有卷放，妙理无声形。放之乂寰宇，卷之治家庭。

所贵笃信者，终日常惺惺。渐渍𠻳其膏，有若蚁聚腥。

十目示明畏，九思戒堕冥。惟苦日车速，驰光不暂停。

谁挥鲁阳戈，三舍回曜灵。贤哉车武子，夜深犹聚萤。
和唐寿隆上元五首
胡寅（宋代）

明月升天镜上台，灯如莲沼万枝开。
恨无立部歌仍舞，空有游人往更来。
续法未能窥佛祖，赓歌聊得继欧梅。
壮心消尽嬉游兴，矧复斑衣帐老莱。
平齐孙致语口号
洪适（宋代）

山越逋诛岁屡更，元戎指纵有奇兵。长歌壮士归三箭，必胜良奇妙两楹。

兔窟已空春草碧，鲸波无事暮潮平。干戈便挽天河洗，桴鼓从今不复鸣。
送友人喻坦之归睦州（一作送人归新定）
李频（唐代）

归心常共知，归路不相随。彼此无依倚，东西又别离。

山花含雨湿，江树近潮欹。莫恋渔樵兴，生涯各有为。
向湖边 佘春帆消夏观荷图
姚燮（清代）

鸥渚深菰，莺栏疏柳，飒飒暗生秋意。好挈茶铛，泛扁舟来寄。

有许多、凉碧霏衫，明红流靥，写出水妍山媚。花外尘喧，任炎官停辔。

一拂烟绡，飐过蜻蜓翅。曾复拓楚簟，邀纤蟾看醉。

玉韵珠情，抵笙娱纨侍。幸豪车热马都相避。容留个、京兆风流挥麈对。

满肺酥香，沁玉田词气。
寄乐天
元稹（唐代）

闲夜思君坐到明，追寻往事倍伤情。同登科后心相合，

初得官时髭未生。二十年来谙世路，三千里外老江城。

犹应更有前途在，知向人间何处行。
乙巳重九
韩琦（宋代）

苦厌繁机少适怀，欣逢重九启宾罍。招贤敢并翘材馆，乐事难追戏马台。

藓布乱钱乘雨出，雁排新阵拂云来。何年得遇樽前菊，此日花随月令开。
题水月桥
舒坦（宋代）

长空莹如磨，平湖净无滓。
万里夜寥寥，清光堕寒水。
松风吹更圆，沙鸟睡不起。
徒劳野猿捕，谩作玄珠比。
相对倚朱栏，时有逍遥子。
答彦修
刘边（宋代）

九曲溪边玉女峰，年年独倚落花风。
何因不驾青鸾去，儜立空山皓月中。
送友人别
林尚仁（宋代）

此心偶无事，君复叙离情。
江国多寒色，春风几日程。
雪添行李重，船逐浪花轻。
后夜应相忆，空山月正明。
逍遥咏 其六
赵炅（宋代）

何处堪依仗，经心便皱眉。世情多诡诈，业重信愚痴。

取次招他谤，违非不自知。貌恭无德行，祸福在修持。
吴正宪岁端帖赞
岳珂（宋代）

浓如夏木森葱蒨，淡若秋波横组练。
端方亭亭复妍婉，有肉不俗骨不软。
情真字楷意萧散，如在竹宫乐閒燕。
九光玉籍观文殿，字曰冲卿谥正宪。
至苍溪
韦骧（宋代）

輶轩寒入苍溪县，秀句遐追老杜诗。送客泛舟空往事，过峰来橘似当时。

高材遗兴千年在，远宦羁怀万里随。索笔谩题行馆壁，可能閒料后人思。
登凌云亭
张曾（清代）

水光秋变白，石骨冷逾青。天地能容我，江山著此亭。

沙沈寻折戟，酒尽弃空瓶。日暮悲歌起，蛟龙不解听。
小陂东桥成诗以劳众力云
吴与弼（明代）

伐木年年结构劳，常怀良法在甄陶。忽看胜迹留千载，十日辛勤赖尔曹。
秋仲净慈寺夜游
王锡（南北朝）

白云间踏尽，一径到竹林。草木逢秋澹，山峦入夜深。

松风闻梵语，池月见禅心。幽绝南屏胜，高僧许共寻。
九日登高怀邵二
郑絪（唐代）

簪茱泛菊俯平阡，饮过三杯却惘然。

十岁此辰同醉友，登高各处已三年。
南至前一日蒋君伯禄携山谷草字来示上有南轩
家铉翁（宋代）

羲之趁姿媚，鲁公尚气节。
黄家妙画兼数体，圜转之中有卓绝。
天涯明日一阳生，茅斋孤坐昼掩门。
有客袖示三四纸，如睹天上五色云。
嗟余老矣岂能事书法，有会心处赏之不能辍。
此书当与造化侔，生意浩然不可遏。
题梧州陈司马山斋
孟浩然（唐代）

南国无霜霰，连年对物华。

青林暗换叶，红蕊亦开花。

春去无山鸟，秋来见海槎。

流芳虽可悦，会自泣长沙。
彭乐道挽诗三首 其二
赵鼎臣（宋代）

法吏真鸡割，儒衣叹陆沉。官曹曾接武，谈麈独倾心。

笑我趋时懒，知渠味道深。微言今已矣，慷慨独沾襟。
空城雀
李白（唐代）

嗷嗷空城雀，身计何戚促。
本与鹪鹩群，不随凤凰族。
提携四黄鹪，饮乳未尝足。
食君糠秕馀，尝恐乌鸢逐。
耻涉太行险，羞营覆车粟。
天命有定端，守分绝所欲。
暮春圆明园即景杂赋五首 其五
弘历（清代）

石泉绕砌听鸣琴，花竹当轩畅远襟。不必静观方自得，由来物物见天心。
阿房城
洪亮吉（清代）

凤凰凤凰止阿房，一雌一雄双翱翔。不见雀来入燕室，但见浮云闭白日。

凤西飞，雀东飞，肠断朱宫复紫堤。锦袍一领军前却，凤皇凤皇不如雀。
忆南园八子 其七 从兄子建
欧主遇（明代）

吾宗多昆弟，而独优众长。贻安先堂构，腹笥娴辞章。

达理托曹先，卖文仿中郎。不愁黄金尽，结交翰墨场。

邀鹤云高飞，滋兰秋晚芳。荏苒竟岁序，经术斯明扬。

垂及古稀龄，明时终允藏。旻天变肃杀，林木尽凋霜。

两子援赣没，无藉衍青箱。原隰谁为求，鹡鸰歌且伤。

斟酌旧林圃，一水引池塘。
避暑小饮怡园
胡学汪（清代）

强酒都缘好钓诗，怡园分韵晚凉时。傍林幽鸟如知倦，藉草鸣蛙拟为私。

未约云来池半亩，不因风动竹千枝。翠微平远无忙步，明月多情最践期。
宝历二年八月三十日夜梦后作
白居易（唐代）

尘缨忽解诚堪喜，世网重来未可知。

莫忘全吴馆中梦，岭南泥雨步行时。
灵岩寺上方
宋无（元代）

霸业锁沈烟树浓，吴王台殿梵王宫。
羽廓人去土花碧，香径僧归秋叶红。
飓母射岩风动地，蛟精徒穴雾迷空。
明朝江郭重回首，寺在翠微苍霭中。
咏儒释道三教总赠程洁庵：道教十四首 其九 出群迷径
李道纯（元代）

抛名弃利乐清虚，万幻诸缘尽剪除。性海波澄舟到岸，一轮皎月出云衢。
水调歌头 少室玉华谷月夕，与希颜钦叔饮，
元好问（金朝）

刘几伯寿也。刘有二侍妾，名萱草芳草，吹铁笛骑牛山间，玉华亭榭遗*吩谘伞＝鹛糜裉冕陨绞拢??乔肀谏偈疑饺???逯??病*山家酿初熟，取醉不论钱。清溪留饮三日，鱼鸟亦欣然。见说玉华诗老，袖有忘忧萱草，牛背稳於船。铁笛久埋没，雅曲竟谁传。坐苍苔，?乱石，耿不眠。长松夜半悲啸，笙鹤下遥天。天上金堂玉室，地下石城琼壁，别有一山川。把酒问明月，今夕是何年。
香印
王建（唐代）

闲坐烧印香，满户松柏气。火尽转分明，青苔碑上字。
咏吕鸿胪园菊次刘观察韵六首 其二 玉犀
欧大任（明代）

东篱佳色斗新奇，犀满连丛玉满枝。一曲清平新调转，沉香亭北倚阑时。
诗偈 其四十七
庞蕴（唐代）

出家舍烦恼，烦恼还同住。痴心觅福田，騃意承救度。

十二因缘管，无繇免来去。依智不依识，依义不依语。

佛心一子地，蠢动皆男女。平等如虚空，善恶俱无取。

既不造天堂，谁受三涂苦。有无尽无馀，乘空能自度。

神作如来身，智作如来库。涌出波罗蜜，流通正道路。

浑身加身佛，迷人自不悟。
都中次韵申季山
戴复古（宋代）

车马喧临十二门，乐从闲处度朝昏。
诗书岂为功名重，轩冕何朝道谊尊。
志士不能行所学，明君亦或讳忠言。
世间事事朝人意，未必商山有绮园。
和公仪小桃绝句
王珪（宋代）

粉闱飘雪对清晨，二月桃花始见春。
莫向东风恨开晚，凤城犹有未归人。
读史八首
陈普（宋代）

董卓犹知用荀爽，蔡京也解召杨时。
善人寿命如松柏，自有神明好护持。
索马
毕仲游（宋代）

索马周冈寺，鸟鸣问去程。顽风入衣冷，寒日带霜清。

朝市心虽懒，江湖计未成。因循已三十，真恐误生平。
柳塘春
秦约（明代）

弱柳金塘上，春浓岸岸连。
树深停野骑，花送渡江船。
燕蹴初晴雨，乌栖欲暝烟。
沿洄正延伫，落日掉歌还。
浣溪沙 其六
贺铸（宋代）

半解香绡扑粉肌。避风长下绛纱帷。碧琉璃水浸琼枝。
不学寿阳窥晓镜，何烦京兆画新眉。可人风调最多宜。
句
缪鉴（元代）

门当车马道，帘隔利名尘。
宋宗鲁七咏 其七 兰山雪色
张宁（明代）

穷阴连朔漠，积雪满山城。不辨峰峦气，空闻涧壑声。

净涵书幌白，寒觉布衣轻。怅望平林外，苍茫烟雾横。
古剑歌为李伯谦赋
郭钰（元代）

先生重剑如自重，藏之深山不轻用。宝匣夜开紫电飞，沧波晓淬龙光动。

干将湛卢不易求，英雄今古良悠悠。鸿门舞散玉斗碎，吴宫鼓绝蛾眉愁。

铜花玉晕文章露，野人愿致华阴土。佩之自可无邪心，袁公奇术何足数。

先生挥毫山馆中，光芒似欲争词锋。白照晴空铺雪练，碧含秋水生芙蓉。

邀我一见神悽恻，坐叹毛锥老无策。何当借我小试之，目前且断谗夫舌。
宫词 其三十三
赵佶（宋代）

燧人钻火应时分，颁赐诸宫尽乐闻。堂上美人无用处，旋燔金饼炷兰薰。
贞吉宗侯远致新诗古窑杯盎赋此志谢
王世贞（明代）

不断文鱼下楚波，一时春雪豫章多。怪他牛斗居然色，为有骊珠未尽过。

兰畹采来新结佩，桂丛招罢旧成歌。酒鎗原是嵇生物，把赠何家侈薜萝。
自历阳泛江至赤埭访别曹解
贺铸（宋代）

我访故人不待招，沧江谓广才容舠。
离城五点寒更急，著岸两竿晴日高。
别来书尺正坐嬾，老去鞍马何堪劳。
明年淮上更携手，醉步卧虹千丈桥。
和正知藏适轩
释子淳（宋代）

适轩新开非华饰，为爱情凉消暑湿。
景象各般何处来，尘埃一点应难入。
蒲团禅版静沉沉，松韵竹风常龚龚。
香断炉寒坐夜深，苔墀月满无人立。
挽莫子晋丈
孙应时（宋代）

少日从诸老，丁年重一乡。
埙篪鸣正乐，兰玉秀成行。
坐客多匡鼎，途人说郑庄。
哀哀晚何事，衰病讫凄凉。
偈二十七首 其二十二
释绍隆（宋代）

一二三四五，梅雨炎蒸暑。碓觜也生花，道芽知几许。

古佛与露柱交参，猫儿咬杀犯罪虎。
题医训张良用全安堂卷
王绂（明代）

医名犹得动侯王，为写全安墨有光。种德岂惟烧药劵，传家都是活人方。

阶庭雨后添生意，箧笼风前散异香。共喜拜官沾宠渥，圣心端欲万民康。
拟古十九首 其七 明月皎夜光
姚光虞（明代）

迢迢仲秋夕，璧月扬素辉。仰视河汉间，灿灿明星稀。

白露泫庭柯，蟋蟀鸣声悲。鸿雁天际翔，岁暮将何之。

言念平生欢，结交贫贱时。一朝致青云，弃我如敝帷。

物候有变迁，人情难久持。友道日荆棘，叹息谷风诗。
玉卮谣
弘历（清代）

如脂白玉卮，既琢复磨之。成器擅工巧，恢恢圆中规。

岂以盛醇醪，眠花醉月飞。拟以荐明水，玩亵非所宜。

更笑博古家，空尔什袭为。永惟无当戒，三复实我师。
奕山值寇读杜诗有感
尹廷高（元代）

杜曲衣冠尽，群凶转跳梁。疏林巢燕雀，空谷斗豺狼。

衣湿彭衙雨，砧敲楚岸霜。年荒难自给，拾橡当糇粮。
眉州燕游杂咏十首·芳菲亭
晁公溯（宋代）

清阴夏可玩，秀色春可餐。
桃李事且置，四时各有观。
读楞严经
释智圆（宋代）

案上楞严典，时看浣病愁。
阶闲移短影，窗冷值高秋。
眼病花无果，心狂照失头。
指空期识月，认指更悠悠。
雷门吟
赵黻（清代）

余姚有余霖，四十老一衿。谒我蕺山麓，涕出悲不任。

谓公今诗史，乞为雷门吟。我兄名曰震，雷门乃其字。

霖生托遗腹，母老欲见弃。兄嫂争乳之，兄怙嫂则恃。

母亡霖六龄，九龄兄授经。霖愚复多病，支拄求蔘苓。

病则夺书笈，愈则还镫檠。欲继先子业，恐伤予季情。

回忆七龄时，兄子同病疡。戒嫂善视叔，叔愈他何伤。

日夕嫂抱持，兄子掷在床。我啼嫂则泣，我笑兄则欢。

三十授弟室，黾勉庠序间。嗟我衣上线，嫂泪存斑斑。

嗟我笥中书，手泽兄丹铅。兄嫂六十没，合葬上林村。

南山宋家隩，有我兄嫂坟。兄以贫废学，为医活千人。

活者恸兄死，安得赎其身。霖困蓬蒿中，惧掩兄嫂贤。

椎心泣血辞，愿公采斯言。我为一一书，孝义至斯止。

愧彼尺布谣，用以资国史。
奉和悲秋应令诗
萧悫（南北朝）

秋天拟文学，秋水擅庄蒙。草湿蒹葭露，波卷洞庭风。

便坐翻桑蒹，长坂歇兰丛。檐喧犹有燕，陂静未来鸿。

蝉噪闻疑断，池清映似空。刘安悲落木，曹植叹征蓬。

重明岂凝滞，无累在渊冲。随时四序合，应物五情同。

发言形恻隐，睿作挺神功。下材均朽木，何以慕凋虫。
登骊山高顶寓目
李显（唐代）

四郊秦汉国，八水帝王都。阊阖雄里閈，城阙壮规模。

贯渭称天邑，含岐实奥区。金门披玉馆，因此识皇图。
买得一小舟往来江上题曰水晶宫
陆深（明代）

三江西下五湖东，风月烟波四望中。我买一舟轻似叶，分明摇动水晶宫。
顾君际号梅山
顾逢友（宋代）

数亩萧疏一径宽，散飞香雪遍林端。
应思处士桥边路，吟绕横枝月影寒。
东坡田
蒋捷（宋代）

老去红灰酒瓮前，向来青草瘴江边。
卜居自为溪山好，不是区区为买田。
南亭
寇准（宋代）

初夜南亭望，清吟露湿衣。
雨馀群籁发，天淡数星稀。
秋气又还至，故园犹未归。
虚堂愁重入，烛白冷光微。
次韵李商隐无题 其二
童轩（明代）

梦断行云会晤难，翠壶银箭漏初残。小衾捲绣香犹在，团扇题情墨未乾。

满院落花春事晚，一庭芳草雨声寒。机中几字回文锦，安得夫君一笑看。
咏史下·徐邈
陈普（宋代）

东第山成乱亦成，长星映酒甚分明。
分劳太保惟徐邈，谁道能言独许营。
句 其三
龚况（宋代）

客疏闲吠犬，庖匮割啼鸡。
和余天开见寄
余宏孙（宋代）

春树君今吟渭北，林塘我已卜溪西。
赏心乐事优游处，花自飞飞鸟自啼。
南华书事诗 其三
朱翌（宋代）

真觉止能留一宿，桐乡今已住连宵。却将膏雨下山去，聊助南溟早晚潮。
万历五年春有献五色鹦鹉者诏入之恭赋二首
沈明臣（明代）

日南遥忆陇天长，丹喙能言五色裳。
玉殿雕笼新诏入，西宫愁杀雪衣娘。
六朝门。齐废帝东昏侯
周昙（唐代）

定策谁扶捕鼠儿，不忧萧衍畏潘妃。

长围既合刀临项，犹惜金钱对落晖。
满江红（寿吴漕·正月十五）
欧阳光祖（宋代）

恰则元宵，灿万灯、星球如昼。春乍暖、化工未放，十分花柳。和气并随灯夕至，一时钟作人间秀。问烟霄、直上舌含香，文摛绣。

命世杰，调元手。荆楚地，淹留欠。看日边追诏，印垂金斗。翠竹苍松身逾健，蛾儿雪竹论人如旧。愿湘江、卷入玉壶中，为公寿。
和陈教
陈宓（宋代）

昔我壬子岁，辞家莆山阳。
迎妇丞相府，调官君子乡。
于时公声名，岂独梁楚扬。
闻者尽兴起，见者斋以庄。
英华发经笥，土苴遗巾箱。
虎蔚管庸见，海钜蠡可量。
伏波少已勇，捷出翰墨场。
遗我明月珠，一见心先凉。
掷地忧清玉，映日开炎光。
春云可比态，百卉羞无芳。
下顾阴何辈，颉颃李杜行。
不知生最晚，磊磊何相望。
文臻韩氏奥，学升夫子堂。
道贯参曾唯，心悟颜斋忘。
所读者何书，诵此虞与唐。
所敬者何物，瞻彼昊与苍。
仁义久已熟，出言如探囊。
又同冲霄鹤，举世避轩昂。
斯文尚何俟，木铎天其将。
六经作黄麻，一赋卑长杨。
厚赐顾曷报，有类相马偿。
但当铭之心，刻佩联琳琅。
区区重此来，得遂举一觞。
洒然如热濯，车轮宽别肠。
归将诧朋友，亲炙道德香。
赠何相士
何梦桂（宋代）

逆旅鸢肩终遇主，将军猿臂不封侯。相逢一笑休閒语，老去无心觅虎头。
句
玄幽（唐代）

三万莲经三十春，半生不蹋院门尘。
茶汤会乞颂
释法薰（宋代）

铺心无下亦无高，一等无心次第浇。
便是口吞三世佛，沾化涓滴也难消。
枕边瓶桂
黄庚（元代）

岩桂花开风露天，一枝折向枕屏边。
清香重透诗佩服，半榻眠秋梦亦仙。
鳙溪四景为汪刑部希颜作 其一 莲谷栖真
李东阳（明代）

莲花谷口见深宫，闻说山灵住此中。钟鼓过村春不雨，旌旗翻此昼多风。

揶揄鬼化千年树，伛偻人扶再拜翁。自笑乖慵违俗久，也随儿女问年丰。
西征赠屠巡察
黄衷（明代）

殿俗钦文雅，观风赞老成。贤流希品第，圣主寄聪明。

岳动神羊触，天空振鹭清。识超时摘伏，权重即专征。

令肃貔貅队，威扬虎豹旌。片言驱海立，独武蹴山平。

袖里长孺疏，胸中小范兵。丹青储将相，裘冶旧公卿。

露檄频飞骑，京封尽戮鲸。愿将吉甫颂，翻入凯歌声。
应制太清楼观书
寇准（宋代）

仙禁开书府，神毫纪格言。
简编包舜禹，围范总乾坤。
稽古崇契教，斯文闢圣门。
从游观奥秘，何以报宸恩。
同伯几过张子范子周兄弟园池
方回（元代）

堂上琴书间鼎彝，檐前金鲫映冰池。
园林花木初容见，家世衣冠便可知。
熟识二难俱好事，偶来两客各能诗。
一时触目多佳思，烂醉如泥竟未奇。
何处消除半日閒，看朱成碧夜扶还。
定知此意风尘表，能致吾曹水竹间。
孝友门阑佳子弟，承平人物旧湖山。
饮多过量成诗缓，酒醒思之亦厚颜。
临终召客（一作病中见落花）
颜令宾（唐代）

气余三五喘，花剩两三枝。话别一尊酒，相邀无后期。
冬至
李纲（宋代）

殊方又复一阳芽，荏苒流年叹物华。土薄葭灰难测候，气温桃树已开花。

云鸿不到音书断，鲸海无程道里赊。赖有清心为活计，不须烂醉作生涯。
偶作 其一
杨琼华（清代）

千金买骏马，百金买宝刀。瘴云浓似墨，昨梦到哀牢。
月
周邠（宋代）

落照西山夜色浮，弯弯寒挂碧云头。宝奁新样横眉黛，珠箔斜悬半额钩。

丹桂一枝初浅露，金波千里未圆流。婵娟三五才成魄，散满清光四百州。
秋怀十首末章稍自振起亦古义也
陆游（宋代）

遇酒幸一醉，遇饭幸一饱；或遇空无时，岂复有他巧？乡邻哀其穷，叩户馈麋?。
欣然出舍傍，菘韭青落爪。
饥羸曾未起，吟讽已稍稍。
袖手北窗前，枯肠困搜搅。
驿舍见故屏风画海棠有感
陆游（宋代）

厌烦只欲长面壁，此心安得顽如石。
杜门复出叹习气，止酒还开惭定力。
成都二月海棠开，锦绣裹城迷巷陌。
燕宫最盛号花海，霸国雄豪有遗迹。
猩红鹦绿极天巧，叠萼重跗眩朝日。
繁华一梦忽吹散，闭眼细思犹历历。
忧乐相寻岂易知，故人应记醉中诗。
夜阑风雨嘉州驿，愁向屏风见折枝。
巩采若求厥父令尹德秀挽诗
苏籀（宋代）

东鲁怀经慕先哲，斋房僻处盛门徒。
勉陪流寓推乡校，优选文华庆仕涂。
议狱蚩氓生活路，削锄奸轨亟扬枹。
遗编亹亹乘儒典，济美弓裘后世模。
【南吕】金字经_湖上小隐老
张可久（元代）

湖上小隐
老翁婆娑处，清风安乐窝，十二阑干锦绣坡。多，好山横翠蛾。兰舟过，月明闻棹歌。
采莲女
小玉移莲棹，阿琼横玉箫，贪看荷花过断桥。摇，柳枝学弄瓢。人争笑，翠丝抓凤翘。
秋望
白发三千丈，画楼十二阑，鸥鹭翩翩逐往还。山，淡云秋树间。芦花岸，钓船沙上滩。
湖堤春日
院宇绿杨树，酒旗红杏村，一片棠梨苏小坟。春，水边多丽人。莺花阵，玉骢嘶锦云。
读张杨园先生补农书作 其一
朱琰（清代）

学者急治生，岂为忧不足。衣食无所求，乃得立边幅。

入世重廉耻，务本贵菽粟。养心亦养身，保身如保玉。

玉碎难再完，身失焉能赎。桑田有典型，种爇若先觉。

杨园非农家，排纂到耕牧。殆恐士习移，欲将古风复。

带经本可锄，《汉书》挂牛角。从来英雄人，大半兼耕读。
扬州慢·粱苑吟新
赵以夫（宋代）

粱苑吟新，高阳饮散，玉容寂寞妆楼。故人应念我，折赠水晶球。不须倩、东风说与，吹箫云路，解佩江流。似天涯、邂逅相逢，低问东州。为花更醉，细挼香、酒面酥浮。记桥月同看，帘风共笑，仙枕曾游。无奈乍晴还雨，江天暮、飞絮悠悠。莫先教偷取，春归满地清愁。
次韵信守李秬二首一
晁补之（宋代）

谁榜铃斋作面山，晦明终日卷帘看。
赋成夜烛才销寸，衙退朝曦未半竿。
柱渚孤吟愁旅雁，苏门双啸骇朱鸾。
平生五裤何须咏，一借黄锺变谷寒。
淳熙三年发皇后册宝十三首
佚名（隋代）

容典既膺，台备既正。
羽术外列，扬颜中映。
如帝如天，以庄以靓。
六宫承式，二南流咏。
闻兄道窜作诗寄之
张磻（宋代）

飞旆翩然拂曙凉，都门饯送集冠裳。窜乡此去嗟予季，忠国古来留异方。

贾谊谁云时不遇，郦生自谓我非狂。横江一网空朝市，何物充庖荐庙廊。
金精山
曾原一（宋代）

散策深寻紫翠边，雨馀林密意苍然。玄崖拥路奇千叠，邃洞扃抽自一天。

殿古尚存唐岁月，地灵疑带汉风烟。斜阳欲趁归樵路，倚杖更听云外泉。
感萤
司马扎（唐代）

爱尔持照书，临书叹吾道。
青荧一点光，曾误几人老。
夜久独此心，环垣闭秋草。
汾阴曲
李新（宋代）

吾爱西河段干木，凛然节槩凌孤竹。遗风扫地青冢存，汾水千年为谁绿。

水边剑佩锵寒玉，熊车来作江阳牧。忠梗峨峨一面霜，想像古人今在目。

我叹今人似古人，丝桐为播汾阴曲。
送太常李少卿赴史馆
章懋（明代）

圣德神功夐绝伦，纂修开局命儒臣。龙头望重三朝旧，麟笔书成一代新。

待漏鸣珂金殿晓，垂帘挥翰玉堂春。好将斧衮酬天地，扬厉光休启后人。
和景仁元夕
韩维（宋代）

禁户千通鼓，天街万点灯。
怀君莹如玉，驱马不嫌冰。
乐事看流俗，狂游记旧朋。
回思真梦幻，不待访林僧。
谢前人
陈著（宋代）

意行非夙盟，一见眼双青。
款接生如熟，高谈醉易醒。
夜床清老梦，晨粥洗余腥。
须践杨梅约，重来水月亭。
黄州呈赵使君 其三
孙应时（宋代）

雪堂老居士，赤壁故将军。兰舟醉烟月，羽扇麾风云。

登临生感慨，江空水沄沄。从公一长啸，神游傥相闻。
五忠咏 制置李公
郑思肖（宋代）

举家自杀尽忠臣，面仰青天哭断声。听得北人歌里唱，潭州城是铁州城。
宫词四首 其二
江源（明代）

怅望春襟郁未开，且将团扇暂徘徊。

金舆玉辇无踪迹，肯信愁肠日九回。
次韵宜掾徐子美见梦
郭祥正（宋代）

去年与子别当涂，彼此形骸若梦馀。怅望欲穷千里目，相思不梦一行书。

青山归去容身好，白眼从来处世疏。桂水东流须入海，新诗时复委双鱼。
水龙吟 送闵道录醮玉隆竣事归东湖
朱思本（元代）

几年南北声名，有纯孝子骞苗裔。逃儒自爱，翛闲天赋，神仙标致。

归隐东湖，醉游南浦，满襟清气。想当时、宦海风波浩荡，从前错，如今是。

追念父师恩重，恨年华、暗随流水。锦帷夜醮，黄坛春静，绿章封事。

香雾空蒙，步虚嘹亮，孝通天地。玉皇优诏答功勤，寿甲子，三千岁。
闭户
方回（元代）

闭户瓶梅满屋香，小楼微醉月昏黄。
三更独坐犹无寐，更欲移花近枕傍。
湖上晚归寄诗友
陈师道（宋代）

红绿羞明眼，欹斜久病身。
年龄不待命，湖海郤留人。
点滴花间露，新鲜柳上春。
情怀将底用，诗外不须频。
次韵王尉天宁晚饭
方岳（宋代）

借得山房住，清溪带晚林。
云应随鹤宿，诗亦对僧吟。
杯滑知能隽，窗深苦易阴。
剧知归思浩，吾亦识琴心。
早饭龙堂寺
赵蕃（宋代）

榉藤束缚竹为舆，野饭来寻僧所庐。茅屋正逢飞卷破，夜来风雨问何如。
送李象山趋朝二首
陈造（宋代）

人将宰象山，萧散目郎署。
即今拨烦手，蓄缩殆难措。
邻分铜铁拨，恐坐污染故。
髯君千日留，曾无疾顽怒。
德孚俗风动，政洽民孺慕。
过虞椟中毁，稳下竿头步。
定川壮哉县，瞢不揣鲰腐。
虎须有危揽，羊肠无善御。
彼此剧易间，霄壤计相去。
满怀血指羞，乏君斲轮具。
邻辉几余分，忽复失强助。
归舟不可挽，临风悄延伫。
奉使契丹二十八首其二十二学士院端午帖子二
苏辙（宋代）

玉宇宜朱夏，壼冰生晚凉。
深心念行暍，清夜久焚香。
文山叠山二琴拓本
张之洞（清代）

白雁来江南，海潮伏不起。降表签臣妾，湖山亦蒙耻。

伯厚且行避，子昂安足诋。重儒莫如宋，独有文谢美。

烈烈柴市风，湛湛桥亭水。无忝大丞相，岂愧小女子。

诚知一木微，终为三纲死。幽情托朱弦，激昂作变徵。

德音不可闻，遗此双藤纸。超然汪元量，抱琴水云里。
酬李文（一作汶）
耿湋（唐代）

落照长杨苑，秋天渭水滨。初飞万木叶，又长一年人。

贫病仍为客，艰虞更问津。多惭惠然意，今日肯相亲。
送酒与范尧夫
司马光（宋代）

红樱零落杏花开，春物相催次第来。
莫作林间独醒客，任从花笑玉山颓。
十咏图 其八 宿后陈庄
张维（宋代）

腊冻初开苕水清，烟村远郭漫吟行。滩头斜日凫鹥队，枕上西吟鼓角声。

一棹寒灯随夜钓，满犁膏雨趁春耕。谁言五福仍须富，九十年馀乐太平。
和谢吏部铁字韵三十四首·呈几叟仪曹四首
邓肃（宋代）

管中窥豹一斑耳，敢对江海更言水。
赖公不作扬雄尾，舞雩曾许随童子。
绨袍至今念故人，世人欲杀渠不嗔。
更将妙语为高价，坐令玉表欲侔真。
期公终始不相绝，回愚参鲁余亦拙。
异时报德但修身，那用张良袖中铁。
谢吴斗南教授惠贡茶
袁说友（宋代）

我愧周行久，君方戴席重。
一缄驰素茧，五玉卧乌龙。
滴雪浮瓯浅，濡香过齿浓。
欲酬新句好，官事正填胸。
宿黄叶岭田家
贺铸（宋代）

聚落荒山里，畲田岁不登。
牛衣障隙雪，鼠穴见邻灯。
愁信鱼难瞑，寒凝酒亦冰。
怅然歌白石，推枕待晨兴。
珠塘
范成大（宋代）

林茂鸟乌急，坡长驴驮鸣。
坐舆犹足廯，负笈想肩頳。
废庙藤遮合，危桥竹织成。
路傍行役苦，随处有柴荆。
登上方寺塔
刘统勋（清代）

铅黄眯目两旬余，梵宇临高快意初。一带河流来苍莽，四天楼阁敞晴虚。

登场禾黍秋将晚，入望烟林叶半疏。暂向僧寮话陈迹，风回清听散钟鱼。
游麻姑山九首 其七 流杯池
曾巩（宋代）

行尽坛前石崖路，忽见一曲清冷泉。酒行到我不辞醉，安用了了分愚贤？
野花
廖行之（宋代）

草木送春归去后，山花种种自然开。
略无醉倒游人至，自有交情戏蝶来。
日暖欲令纷锦绣，风和未遣委莓苔。
清幽浑绝嚣尘态，应遣青阳恨莫陪。
念奴娇（庆朱察推）
高子芳（宋代）

葱葱佳气，人都道、今日垂孤令旦。怪得欢声如鼎沸，准拟华堂开宴。三虎容仪三子，二乔态度二宠是姊妹，争捧金杯劝。瑶池王母，何妨引领仙眷。

况有道骨仙风致仕奉道，灵丹秘诀，钟鼎何心恋。却笑玉阶轩冕客，难脱功名羁绊。萧散陶篱，徜徉裴野，风月堪为伴。拳拳祝颂，寿龄期等龟算。
喜王露湑至自三峰 其一
汪霦（清代）

经时三径为谁开，乾鹊声中屐齿来。久客奚囊多旧句，贫家尊酒只新醅。

不妨小住为佳尔，相顾狂歌亦壮哉。晚节最谙泉石味，云林深处好追陪。
沟壑行
陈寅（清代）

暴雨下注湍飞山，众河上决涛连天。五月六月苗稼残，千顷万顷沟壑宽。

民居荡析屋不完，釜突湿烂薪难然。高田浸巨蛙黾喧，长阡风腥鼋蛟蟠。

天灾荐臻如竖缠，洪流降割同尧年。我困青毡无一钱，目击道殣忧百煎。

八口尚难安饱温，千厦乌能庇饥寒。蔽日不散云冥顽，朝来又见东霞轩。
三叠
刘克庄（宋代）

春意萌于肃杀中，玄冥信有斡回功。
东皇太一无情甚，吹去才消几阵风。
送汪中丞伯玉游太湖以病不能偕
王世贞（明代）

自是中丞爱拍浮，得归天许五湖游。行空日月开双镜，欲雨乾坤共一抔。

此去鸱夷堪独赏，暂来羊仲不相求。知君尽识人间字，龙室真文可借雠。
晨发故关寄逢吉
司马光（宋代）

画戟衣中趋绛帐，驿亭门外拂征鞍。
已嗟漂泊三年别，更负从容十日欢。
煖席未穷谈笑乐，陟冈相望滞留难。
杨鞭策马几多意，原上秋风作晓寒。
何郡王挽词二首 其二
汪藻（宋代）

名标南国洞中天，胄出西京鼎足贤。早扈六蜚依日月，晚辞三足作神仙。

马蹄忽到縢公室，鸡梦那逢谢傅年。一品真王对异姓，功臣今日数凌烟。
云际赠施子
刘子翚（宋代）

惊沙惨淡连云起，曳杖悲歌行复止。
春城是处闻鼓鼙，好风依旧开桃李。
对花惆怅忽逢君，把酒无欢如啜水。
六年丧乱两相见，世路艰难嗟若此。
江边盗贼真游魂，挟虏声援图并吞。
金陵失守数骑入，会稽移跸千官奔。
只今州县多阻绝，消息时听行路说。
百川背海欲西流，八柱搘天愁更折。
苻坚陈乱丘山摧。夜闻鹤唳犹惊猜。
莫轻赤壁一炬火，曹瞒气焰随飞灰。
功名邂逅有快意，岂在今日无人哉。
天方稔祸祠豪杰，故遣君辈多沈埋。
亦知兴衰运有极，天时一半因人力。
男儿遇事不作难，看君赤手排荆棘。
寄二林
舒岳祥（宋代）

久客谁为主，无归莫问家。
古书浇茗碗，冻酒嚥梅花。
岩静松抛子，沙虚笋养芽。
二林谁远近，伫立日西斜。
题画轴卷后
卫宗武（宋代）

林阜玉参差，寒乌千万斯。
直疑飞绕处，错认月明枝。
舟行即事二首
张耒（宋代）

去去路日远，行行岁向深。
晚田荒更阔，秋野晓多阴。
岸蓼飞寒蝶，汀沙戏水禽。
迎风芦颤叶，眩日枣装林。
早蟹肥堪荐，村醪浊可斟。
不劳频怅望，处处有鸣砧。
嘉泰三年皇后册宝十三首 其十
郊庙朝会歌辞（宋代）

服焕盛仪，班分华致。九嫔妇职，六寝内治。参差荇菜，求勤寤寐。

烝然来思，相礼赞祭。
朝饥
贾岛（唐代）

市中有樵山，此舍朝无烟。
井底有甘泉，釜中乃空然。
我要见白有，雪来塞青天。
坐闻西床琴，冻折两三弦。
饥莫诣他门，古人有拙言。
虞山谒松禅师墓
张謇（清代）

淹回积岁心，一决向虞麓。晨暾彻郭西，寒翠散岩壑。

夹道坟几何，鸽峰注吾瞩。停舆入墓庐，空庭冷花竹。

亟趋墓前拜，眦楚泪频蓄。凄惶病榻语，万古重丘岳。

抵死保傅衷，都忘编管辱。尊驺贡大义，凝欷手牢握。

宁知三日别，侍坐更不续。期许更或忘，文字尚负托。

平生感遇处，一一缭心曲。缅想立朝姿，松风凛犹谡。

九原石台前，随武不可作。
灵芝寺
朱继芳（宋代）

黄金匝地小桥通，四面清平纳远空。
云气长扶天子座，日光浮动梵王宫。
残碑几字莓苔雨，清磬一声杨柳风。
沙鸟不知行乐事，背人飞过夕阳东。
夜游宫
毛滂（宋代）

峰，因德后归，以此语鹤，便知仆居此不落寞也

长记劳君送远。柳烟重、桃花波暖。花外溪城望不见。古槐边，故人稀，秋鬓晚。

我有凌霄伴。在何处、山寒云乱。何不随君弄清浅。见伊时，话阳春，山数点。
定林示道原
王安石（宋代）

昨登定林山，俯视东南陔。
但见一方白，莫知所从来。
湿银注寒晶，奁以青培堆。
迢迢晻霭中，疑有白玉台。
是夕清风兴，烦云豁然开。
常娥攀桂枝，顾景久徘徊。
杖藜忽高秋，陈迹与子陪。
壮观非复昔，平芜夜莓苔。
次韵任起潜谋隐之作
戴表元（宋代）

江边秋日逢任子，大醉索诗吾欲狂。
为问山资何次第，祗余丹诀转凄凉。
黄金范蠡曾辞禄，白首虞翻未信方。
千古浮云共归意，晓风城郭水花香。
贺新郎 赠张子昭
王结（元代）

久坐林泉主。更忘机、结盟鸥鹭，逍遥容与。蕙帐当年谁唤起，黄逍轩然高举。渺万里、云霄何许。鹤爽怜君今犹在，正悲歌、夜半鸡鸣舞。嗟若辈，岂予伍。华如桃李倾城女。怅灵奇、芳心未会，媒劳恩阻。梦里神游湘江上，竟觅重华无处。谁为湘娥传语。我相君非终穷者，看他年、麟阁丹青汝。聊痛饮，缓愁苦。
九吟诗
吴昌裔（宋代）

上界神仙住九华，故留灵锁护烟霞。云根欲断溪回处，流出常山几片花。
次韵徐赞府蜚英八首
方回（元代）

悬崖复岭间冈坡，如此天边远碧何。
谁道此中曾得句，道傍老树阅人多。
答段秀才
吕温（唐代）

尽日看花君不来，江城半夜与君开。

楼中共指南园火，红烬随花落碧苔。
画竹十二首 其八
吴镇（元代）

湘妃祠下竹，叶叶著秋声。鸾凤清宵下，吹箫坐月明。
句
鲜于侁（宋代）

感公行乐处，蚤莫得相思。
奉和御制岁日二首
徐铉（宋代）

正仗临轩万国来，汉仪周礼尽堪咍。
光浮云盖青龙转，香透椒花白兽开。
庆赐应时均亿兆，卜年从此数京垓。
群臣共感文明运，况是天言诫懋哉。
凝云堂诗次文贺州韵
刘子翚（宋代）

君家遥借我家山，我亦时来一笑看。
缥缈云扶千叠秀，空蒙翠滴两州寒。
已将老目供秋晚，未觉豪心怯酒阑。
文伯诗无飘泊叹，尽将幽抱付遐观。
舒州 其二
徐俯（宋代）

林依玉照远，云为石盆留。春色年年好，溪山事事幽。
饮散
王镃（宋代）

春风吹动漏声残，醉后归来独倚阑。
雨湿落花飞不去，乱红粘满石棋盘。
秋园杂感二首 其一
张耒（宋代）

秋晚园林疏静，天高风日明鲜。中有支筇病客，三杯卯酒醺然。
送杨德源
李石（宋代）

葛楠合翠盖，上有菩提坊。
大江仅一线，风动云气祥。
地灵生俊杰，酝酿成文章。
墨池子云家，在蜀无他杨。
君家好兄弟，接武游名场。
我昔梦见之，青衫水仙郎。
修廉贯白日，孝义感雨暘。
官满喜可贺，彩衣得升堂。
迟君台阁归，侍立香案傍。
寄书问衰疾，老矣慰苍浪。
次韵外舅喜王正仲三丈奉诏祷南岳回至襄阳舍
黄庭坚（宋代）

能来问疾好音传，蹇步昏花当日痊。
烹鲤得书增目力，呼儿扶日候门前。
游谈取重慙犀首，居物多赢昧计然。
惟有交亲等金石，白头忘义复忘年。
上元日与林谕德亨大商懋衡李世贤二侍讲饯同年陆叙州克深考绩西还联句十首 其一
程敏政（明代）

六年两觐一尊同，簪盍今看笑语中。盈缺共怜天上月，分飞翻恨雪边风。

雷陈胶漆心长在，李杜文章思不穷。怅别那堪还话别，春云撩恨满城东。
以旧京菊种移至海上寄养邻圃
陈曾寿（清代）

下斜街口担秋霞，崇福山腰老圃家。海上羁魂断乡国，一畦寒守义熙花。
游上方山
允禧（清代）

鸦飞红树报秋晴，人在荆关画里行。半日闲为尘外客，十年心契此山名。

蜂窠僧舍围岩住，螺髻云梯叠石成。绝顶茅庵游不到，天风吹下转经声。
新春道中口占 其一
李新（宋代）

幛地翠烟犹惜晓，乳花小雨却翻晴。去年春恨依前到，先得东风捲入城。
偈颂五十一首
释道冲（宋代）

振法雷，击法鼓，
布慈云兮洒甘露。只将此法为全提，
世世愿为诸佛母。
二月晦游东屯拜少陵像
陈邕（宋代）

飞飞鸣枭啄金屋，孔雀饮泉牛抵触。
杜鹃喜免百巢嗔，鹪鹩强抵一枝足。
烛天光焰几许长，日眩东极升朝阳。
世人谩作诗老看，肩拍吕葛心羲皇。
玉珂金钥裁通籍，锦水铜梁俄浪迹。
两河磔裂甲欲洗，四壁呻吟饭无吃。
萍漂蓬转客夔门，栖迟瀼西复东屯。
群峰竦壁水萦带，有怪膴膴如周原。
纵横豺虎深稂莠，熊儿执耒骥子耨。
除芒落杵未流匙，问有长巡消抵否。
峡云巴月困冥搜，去醉洞庭湘浦秋。
溪山留得金石响，定应骑气时神游。
扪参历井甘飞辙，端为空花听鸟设。
簿书丛里制舟来，风雨声中与春别。
仰窥层阁俯平川，想见杜曲桑麻田。
更起鸣酬傥可待，一弹指顷三千年。
杂兴十首 其七
程俱（宋代）

穇穇新藁秸，补此茅屋漏。问云力田人，岁事苦耘耨。

终年手足胝，得此以自覆。香粳一过眼，糠覈馀满窦。
元日 其六
邹浩（宋代）

红梅阁下梅香动，青草湖边草色新。鼓枻行将指归路，倚栏犹得会乡人。
悼亡秘书
方逢振（宋代）

翠华东南来，奎聚属吴域。
分王百馀年，灵光赫天德。
龙文发南源，图书粲东壁。
谁折天罅开，猝忽正气泄。
剖藏发金枢，抉蕴破石室。
签怕逐汗牛，至珍去遐绝。
我欲然藜人，四库亦赤立。
细人慕所爱，但嗟珠玉翼。
君子为道谋，惟忧孔孟北。
风气日已趋，南强变金革。
周礼吾能言，欲徵恐无籍。
落落星向晨，后生当努力。
答吴检详用饶字韵见寄二首 其二
林希逸（宋代）

白发溪干住，虽贫买竹饶。名惭五云吏，梦断七星桥。

烹鲤梅春小，归鸿柳雪消。两乡同此月，庐阜亦非遥。
夏夜大雨呈若谷叔并晁叔用江子之一上人
吕本中（宋代）

中庭电光垂，四壁雨脚溜。初如单车驰，忽若万马骤。

并墙不相语，灯影照圭窦。翻思共按乐，日月不得又。

叔能糠覈肥，侄且藜藿瘦。买田嵩颍间，欲往今已后。

旦夕呼晁江，把酒且相就。更烦一上人，不语居坐右。
善惠大师禅斋
宋祁（宋代）

丈室传心地，安閒岁腊赊。
水能涵宝月，风解去萎花。
鹄焰纱围短，牛香篆引斜。
化城无惮还，门外即三车。
盘山顶
袁宏道（明代）

摩天抽碧篸，俯不见鸟背。西日照塔轮，影落重边外。

峨髻瘦仙照，玉冠苍水佩。貌古骨奇青，见者肃而拜。

浮空日嬲云，足底呈光怪。或聚或披丝，或舞或澎湃。

千里听风铃，飞花落膻塞。一萍一青山，一点一照界。
蝶恋花
杨无咎（宋代）

昔在仁皇当极治。南极星宫曾降为嘉瑞。犹有画图传好事。身降只恐君今是。

对酒不妨同看戏。他日功名，晏子堪为比。更愿远孙逢九世。安排君在鸡窠里。
奉和拜洛应制
李峤（唐代）

七萃銮舆动，千年瑞检开。文如龟负出，图似凤衔来。

殷荐三神享，明禋万国陪。周旗黄鸟集，汉幄紫云回。

日暮钩陈转，清歌上帝台。
琼花歌
徐积（宋代）

春皇自厌花多红，欲得花颜如玉容。春皇青女深相得，先教敛与秋霜色。

乃有雪月供光，星榆献白，艑量银汉琉璃湿。人閒美玉捣作灰，荆山昆山鬼神泣。

天上有人名玉女，投壶之外能为素。姑射神人解种花，先须此物为根芽。

天罅地窍掬精粹，蟾身骊颔偷光华。其时正是天地交，二气上下阴阳调。

此花孕育得其正，其閒邪气无纤毫。所以其色为正色，出乎其类拔乎萃。

一如君子有诸内，粹然其色见于外。三月将尽四月前，百花开尽春萧然。

扬州日暖花开未，春香不动花房闭。仙掌秋高玉露浓，蛟人泣下珠玑碎。

黄鹂本是花中客，啼尽好声求不得。春皇费尽养花心，春风使尽开花力。

春归莺去花始开，谁人放出深闺来。唐家天子太平时，太真浴罢华清池。

红裳绣袂厌君眼，更作地仙披羽衣。麻姑睡起蓬莱岛，风吹玉面秋天晓。

洛川女子能长生，水中肌骨成瑶琼。褒姒不见诸侯兵，尽日不笑如无情。

宋玉移家安在哉，东邻不画胭脂腮。卓文君去成都速，锦衣金翠慵装束。

吹箫客貌果何如，见说其人名弄玉。若比此花俱不足，淫妖怪艳文之类。

一如妇人有贤德，不为邪色辞正色。孀居之女能自持，终身唯著大练衣。

又如正色立朝者，不以柔媚为奸欺。以此论之乃可重，人之不正将胡为。

论德乃是花之杰，论色乃是花之绝。洛阳花名古云好，看花须向扬州道。

君不见去年花下吹黑风，霹雳闪电搜玉龙。此时半夜花光中，不觉屈曲蟠长虹。

又不闻天上琳琅树，种在烟霞最深处。白云枝叶白玉英，此花莫是琳琅精。

此花爱圆不爱缺，一树花开似明月。襄王半夜指为云，谢女黄昏吟作雪。

杏花俗艳梨花粗，柳花细碎梅花疏。桃花不正其容冶，牡丹不谨其体舒。

如此之类无足奇，此花之外更有谁。世非红紫不入眼，此花何用求人知。

诗人自与花相期，长告年年乞一枝。
初霜
洪咨夔（宋代）

庭下晓来霜，菰顿芭蕉折。
络石瘦菖莆，独抱青青节。
卜算子 雨窗
姚凤翙（清代）

晓梦怯春寒，病骨腰围褪。细雨廉纤不肯休，点点添孤闷。

目断岭云遥，不见鳞鸿信。连朝何处滞征帆，搅乱人方寸。
周将军庙观岳侯石像二首 其二
薛季宣（宋代）

军声良苦听南风，说礼敦诗也不容。斗蚁达聪良是病，战蜗流血可同宗。

亲疏间入联镳话，真假言从蹑足封。趣诏河阳长已矣，隆中悲切起人龙。
守岁明府舅懋节福清署中赋赠
刘克治（明代）

岁色孤城忽夕钟，赋诗行酒未从容。桃花红胜河阳县，棠树高于石竺峰。

三异君应频鹗荐，一经予自笑龙钟。诘朝太史如张网，遥见双凫入九重。
雪中登楼看山歌
于慎行（明代）

月中看山不辨色，雪中看山不辨影。阑前九叠锦屏张，一时幻辨虚无境。

苍茫颢气万里通，轻琼冷絮飘鸿濛。阎浮几许还遭劫，色界由来总是空。

忆昨筑楼对城缺，本为看山亦看雪。那令有雪却无山，倚楼满目成㵳泬。

山亦非真无，雪亦非常有。自顾梦觉身，至竟谁为偶。

此时欲说已忘言，拍阑且尽杯中酒。
北征凯旋诗六首 其三
张逸少（清代）

圣泽如时雨，军中尽感恩。犀衣颁七校，骏骑给千屯。

令自秋霜肃，纶同春日温。众心连指臂，饮马黑河源。
句
闻人安道（宋代）

秋浦澄明郡境清，天然岩岫作南屏。
夏日漫兴 其一
凌义渠（明代）

触目凋残泪暗倾，朝来初踏御街行。马头山色还依旧，喜听涂人说太平。
冰解图
袁说友（宋代）

游鱼岂解知人意，孝子精诚一念深。乐事世间如此少，我怀风木只伤心。
过涉园问季林疾遣作早梅诗四首 其二
王夫之（明代）

晚香消尽寒香接，无日无花不早开。莫倚文殊能问病，现身天女出檐来。
雪溪仙隐
楼钥（宋代）

君之生兮天之西，望雪山兮名之以雪溪。君之游兮海之湄，隐于雪窦兮杳然何归。

子从其父兮孙访吾祖，子志不遂兮孙之心良苦。

嗟嗟，阆中君兮弃家而远游，蹇胡为乎不久留。其遂蝉蜕尘埃而仙耶，其亦肥遁得道不死而隐于四窗之幽耶。

扪萝以寻于烂平兮既不可见，莽白云之廿里兮欲进兮焉求。

青棂兮实繁，莎罗兮花稠。鞠侯兮相与群，白鹇兮啸其俦。

谓为远兮何景物之良是，谓在迩耶将径之何由。

肖君像兮兹堂，谨奉尝兮良畴。君其来兮庶几其见之，君之不来兮徒相羊以夷犹。
姨母薛夫人挽词
许景衡（宋代）

不独相君子，仍闻教子功。安舆四方外，色养百年中。

陇亩唯先树，江湖独转蓬。凋零惊母党，涕泪落秋风。
饮泉亭次张水南宫谕韵
曹怀（明代）

挂席暂辞鹓鹭直，逢山喜接薜萝筵。难邀天下无双士，闲试人间第二泉。

翠湿宫衣香满地，润分鸿笔雨平川。习池为问山公马，归路铜鞮月已偏。
闺情集古 其八
黎瑜娘（明代）

真成薄命久寻思，独立沧浪自咏诗。粉面怕遭尘土浣，此心惟咏老天知。

诗成夜月人何在，花落深宫雁亦悲。今日春风亭上过，寒猿晴鸟逐时啼。
池上荷花旋开旋落又赋 其二
林朝崧（清代）

一现春风结幻缘，水亭芳信报今年。不祥总为非时出，无寿偏因得气先。

万叶田田初满眼，孤花片片已成烟。若论解脱泥涂早，合化西方妙法莲。
感事寄子明中丞
宋祁（宋代）

久玷三云从，仍叨千石荣。
羸躯付多病，怯计会无成。
出守非嚴付，何年召郤萌。
风摧向阳藿，霜变度江橙。
画阁勤听讼，春畴力劝耕。
遂惭循吏术，姑促县官征。
害马直宜去，劳鱼实恐赬。
人心久忘战，朝议近论兵。
戍锁关南数，边烽陇右明。
将机犹嚄唶，贼膽尚纵横。
说士争操牍，谋臣屈请缨。
已闻疲转粟，安得但婴城。
且许和戎利，重寻挠酒盟。
安危击公等，指授尽时英。
幸有千金募，须容八阵精。
待衰曹刿鼓，长揖亚夫营。
刷愤宜修德，时巡况作京。
矢方射嶓冢，力欲斩长鲸。
宪纸言常屡，王涂日以清。
悉心前席重，直指佞人惊。
仗下霜馀凛，班回佩倚鸣。
早调黄铉鼎，催献恶枭羹。
顾我罹飞语，于兹类倒行。
鬼神惭贾谊，唇舌避君卿。
直道今寥落，狂辞先猥并。
椎如莫邪钝，伥若小冠盲。
秦俗矜车甲，周诗赋旆旌。
会当濡橐笔，企咏二边平。
癸未至节以病晚起走笔戏书纪事排闷十首
方回（元代）

此老谁能画，蒙头一破巾。
有杯常设客，无局不饶人。
仆醉邻翁怒，儿啼乳媪嗔。
佯聋付一笑，莫漫耗精神。
浣溪沙
陈允平（宋代）

柳底征鞍花底车。两行香泪湿红襦。别来莺燕已春余。

梳洗楼台愁独倚，笙歌庭院醉谁扶。卷帘闲看玉储胥。
新竹
严粲（宋代）

树头不动天无风，六月还当日正中。唯有满林新长竹，别生凉意袭帘栊。
次韵并示刘四壮舆
李彭（宋代）

浣衣起筮仕，钓璜辞碧湾。朝来玩西峰，聊答马曹閒。

寂寥汉庭中，二疏勇自退。复有一子云，茅檐甘炙背。
题太和主簿赵昌父思隐堂
杨万里（宋代）

西昌主簿如襌僧，日餐秋菊嚼春冰。
西昌官舍如佛屋，一物也无唯有竹。
俸钱三月不曾支，竹阴过午未晨炊。
大儿叫怒小儿啼，乃翁对竹方哦诗。
诗人与竹一样瘦，诗句与竹一样秀。
故山苍玉摇绿云，月梢风叶最关身。
劝渠未要思旧隐，且与西昌作好春。
悼友胡型
徐庭翼（清代）

悠悠不返逝川之，脉脉无期感梦思。回忆留看东岭月，那堪重读北风诗。

文才敏捷谁追步，雅操清廉最可师。黉翰蜚声何足道，举家殉节著芳仪。
偈颂十首
释德光（宋代）

灵山一句无差别，直截分明为君决。
藕丝孔里骑大鹏，竹篦打落天边月。
投外宪列职 其二
陈樵（元代）

为政歌谣起，论文鬼魅愁。风霜临外宪，星宿绕东州。

身健都忘老，诗清不为秋。邦人好吟咏，异代见风流。
木兰花慢 费芝云兵部感怀词六首，悼其亡姬作也。出以见示，为赋此阕
叶昌炽（清代）

彩云吹易散。渺天上、云人閒。叹钿盒空留，香篝未冷，梦醒灯残。

新诗郁伊善感。断么弦凄绝不胜弹。已是舜华易萎，空教好梦徵兰。

瑶台何处佩珊珊。不见有青鸾。忆碧玉初来，胥江一舸，共挂烟帆。

长安十年如梦，芰荷衣偕隐负青山。异日五湖深处，凌波罗袜重还。
朝中措
张抡（宋代）

红尘光景事如何。扰扰利名多。若问侬家活计，扁舟小笠轻蓑。

一尊美酒，一轮皓月，一弄山歌。选甚掀天白浪，未如人世风波。
寄怀李六容兼柬香岩
曾纪泽（清代）

鸾皇戢羽豹藏文，剑阁山头湘水濆。两地酒尊同酩酊，十洲棋局任纷纭。

乘槎误觅支机石，杖策新成出岫云。妒杀蘧园高卧叟，何年水竹遣平分。
残菊
宋伯仁（宋代）

黄华十月愈风流，不把重阳作话头。昨夜满林霜似雪，笑他红叶冷飕飕。
九里松
董嗣杲（宋代）

开元刺史擅清风，九日亲栽夹道松。
屋顶自生涛浪势，根头谁觅茯苓踪。
行春桥掩云千态，一字门封翠几重。
人讶金填吴说笔，不知此笔遇高宗。
暮春感怀
吴芾（宋代）

是处兵戈满，谁言宇宙宽。
战声惊胆破，春色入心酸。
北狩江天远，东巡海气寒。
野人元任运，愁梦亦随銮。
九月五日得姑苏谢学士寄木兰堂官酝
梅尧臣（宋代）

公田五十亩，种秫秋未成。
杯中无浊酒，案上唯丹经。
忽有洞庭无，美传乌与程。
言盛木兰露，酿作瓮间清。
木兰香未歇，玉盎贮华英。
正值菊初坼，便来花下倾。
一饮为君醉，谁能解吾酲。
吾酲已不解，百日毛骨轻。
题崔庄庵壁
姚勉（宋代）

笔峰秀耸带溪萦，人杰当知是此生。
说与山灵须借助，从今姓字达天京。
陈缉熙修撰先陇十咏 其三 光福烟霏
韩雍（明代）

山寺延倒景，烟霏坐来深。残红敛杰阁，浮翠迷遥林。

归鸟晻霭中，高塔亦阴阴。瞑色欺泪眼，犹闻钟磬音。
明皇夜游图
徐俯（宋代）

歌吹开元曲，铅华天宝妆。苑风翠袖冷，宫露赭袍光。

闺闼连阊阖，骅骝从骕骦。千门还欲晓，九陌乍闻香。
临江仙
葛胜仲（宋代）

千古乌程新酿美，玉觞风过粼粼。歌声未辨起梁尘。九天持斧客，来作绣衣人。

夙有辞华惊乙览，传闻献颂东巡。未应握节久宾宾。一封驰诏旨，却醉上林春。
赠李金州
贾岛（唐代）

绮里祠前后，山程践白云。溯流随大旆，登岸见全军。

晓角吹人梦，秋风卷雁群。雾开方露日，汉水底沙分。
八音诗
权德舆（唐代）

金谷盛繁华，凉台列簪组。石崇留客醉，绿珠当座舞。

丝泪可销骨，冶容竟何补。竹林谅贤人，满酌无所苦。

匏居容宴豆，儒室贵环堵。土鼓与污尊，颐神则为愈。

革道当在早，谦光斯可取。木雁才不才，吾知养生主。
初抵台湾柬书都谏
六十七（清代）

茫无涯涘海天春，篷转云飞辨不真。綵鹢乘风穿雁屿，绣衣衔命跨鲲身。

番黎乐享承平久，士女欢迎气象新。万里故人初把臂，相看先问近诗频。
玉蹀躞（从军过庐州作）
曹勋（宋代）

红绿烟村惨淡，市井初经虏。舍馆人家，凄凄但尘土。依旧春色撩人，柳花飞处，犹听几声莺语。

黯无绪。匹马三游西楚。行路漫怀古。可惜风月，佳时尚羁旅。归处应及荼コ，与插云鬓，此恨醉时分付。